વાત જાણે એમ હતી કે જયંતભાઈએ સૌપ્રથમ પ્લાસ્ટીકની ઈન્ડસ્ટ્રી આ જી. આઇ. ડી. સી માં નાંખી હતી. અને રાજેન્દ્રભાઈના પપ્પા તેમના ભાગીદાર હતા. વખત જતા જયંતભાઈને અંગત દેવુ વધ્યું. સમય પારખી રાજેન્દ્રભાઇના પપ્પા છૂટા પડ્યા. એકાઉન્ટ સેટલમેન્ટ ના પરીણામે આખીય જી. આઇ. ડી. સી નો સૌથી મોટો બ્લોક બે ભાગમા વહેંચાયો અને લેણદેણના અંતે જયંતભાઈના ભાગે પાછળનો નાનો ભાગ જ બચ્યો. પિતાના મૃત્યુ બાદ રાજેન્દ્રભાઇ ધંધામા જોડાયા અને તેમની અભ્યુદય પ્લાસ્ટીક્સ પ્રા.લી કંપની ગુજરાત ની ગણનાપાત્ર પ્લાસ્ટીક ક્મ્પનીઓમાંની એક બની ગઈ. ખબર નહી કેમ પણ જંયતભાઇ હંમેશા રાજેન્દ્રભાઈને પોતાનો દુશ્મનજ ગણતા આવ્યા. ધંધામા તેમની લીટી કેમ કરી લાંબી કરવી તે વિચારવા કરતા અભ્યુદય પ્લાસ્ટીક્સ પ્રા.લી. ની લીટી કેમ કરી નાની કરવી તેની વેતરણમાંજ તે રહેતા. અને રાજેન્દ્રભાઇ તેમના ભૂતકાળના જીતુકાકાની આ હરકતોને હંમેશા હસતા હસતા સ્વીકારતા રહ્યા.